OBRAZLOŽITVENI MEMORANDUM

(1) Svet je 23. marca 2012 sprejel Uredbo (EU) št. 267/2012, ki je razveljavila in nadomestila Uredbo (EU) št. 961/2010.

(2) Če država članica sprejme ukrepe za zagotovitev spoštovanja obveznosti glede zdravja in varnosti delavcev ter varstva okolja, kadar lahko izvajanje te uredbe vpliva na sodelovanje z iransko osebo, subjektom ali organom, bi ji moralo biti v nujnih primerih dovoljeno, da take ukrepe sprejme brez predhodnega obvestila pod pogojem, da takoj, ko je mogoče, uradno obvesti druge države članice in Komisijo.

(3) Če je država članica izdala licenco za opravljanje dejavnosti izkoriščanja ogljikovodikov imenovani (tj. s seznama v Prilogi IX in katere sredstva se zamrznejo) osebi, subjektu ali organu pred njihovo uvrstitvijo na seznam, lahko pristojni organ te države članice dovoli odstopanja od nekaterih prepovedi iz Uredbe, če so potrebna za preprečitev okoljske škode ali trajnega uničenja vrednosti licence.

2012/0197 (NLE)

Skupni predlog

UREDBA SVETA

o spremembi Uredbe Sveta (EU) št. 267/2012 o omejevalnih ukrepih proti Iranu

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 215 Pogodbe,

ob upoštevanju Sklepa Sveta 2010/413/SZVP z dne 26. julija 2010 o omejevalnih ukrepih proti Iranu[1],

ob upoštevanju skupnega predloga visoke predstavnice Unije za zunanje zadeve in varnostno politiko ter Komisije,

ob upoštevanju naslednjega:

(1) Uredba (EU) št. 267/2012[2] uveljavlja ukrepe iz Sklepa 2012/35/SZVP o spremembi Sklepa 2010/413/SZVP o omejevalnih ukrepih proti Iranu[3].

(2) Da se zaščiti okolje ter zagotovita zdravje in varnost delavcev, je treba pristojnim organom v državah članicah omogočiti, da lahko sprejmejo kakršne koli ukrepe, ki se jim zdijo potrebni za zagotavljanje spoštovanja pravnih obveznosti v zvezi z zdravjem in varnostjo delavcev ter varstvom okolja. V nujnih primerih bi bilo treba državi članici dovoliti, da take ukrepe sprejme brez predhodnega obvestila, pod pogojem, da o njih druge države članice in Komisijo obvesti takoj, ko je mogoče, po njihovem sprejetju.

(3) Če je država članica izdala licenco za opravljanje dejavnosti izkoriščanja ogljikovodikov osebi, subjektu ali organu pred njihovo uvrstitvijo na seznam, lahko pristojni organ te države članice dovoli odstopanja od nekaterih prepovedi iz Uredbe (EU) št. 267/2012, če so potrebna za preprečitev okoljske škode ali trajnega uničenja vrednosti licence –

SPREJEL NASLEDNJO UREDBO:

Člen 1

Uredba (EU) št. 267/2012 se spremeni:

(1) odstavek 3 člena 43 se nadomesti z naslednjim:

„3. Zadevna država članica uradno obvesti druge države članice in Komisijo o odločitvi iz odstavka 1 in svoji nameri, da bo izdala dovoljenje, in sicer najmanj deset delovnih dni pred njegovo izdajo. V primeru nevarnosti za okolje in/ali zdravje in varnost delavcev v Uniji, ki zahteva nujno ukrepanje, lahko zadevna država članica izda dovoljenje brez predhodnega obvestila in o tem uradno obvesti druge države članice in Komisijo v treh delovnih dneh po izdaji dovoljenja.“;

(2) vstavi se člen 43a:

„Člen 43a

1. Z odstopanjem od členov 8 in 9, člena 17(1) v zvezi z iranskimi osebami, subjekti ali organi iz člena 17(2)(b), člena 23(2) in (3) v kolikor se nanaša na osebe, subjekte ali organe iz Priloge IX ter členov 30 in 35, lahko pristojni organi države članice pod pogoji, ki se jim zdijo primerni, odobrijo dejavnosti, povezane z iskanjem ali izkoriščanjem ogljikovodikov v Uniji v skladu z licenco za takšno iskanje ali izkoriščanje, ki jo je država članica izdala osebi, subjektu ali organu s seznama v Prilogi IX, če so izpolnjeni naslednji pogoji:

(a) licenca za iskanje ali izkoriščanje ogljikovodikov v Uniji je bila izdana pred datumom uvrstitve osebe, subjekta ali organa iz Priloge IX na seznam;

(b) dovoljenje je potrebno za preprečitev okoljske škode v Uniji ali za preprečitev trajnega uničenja vrednosti licence, če država članica začasno izvaja upravno vodenje licence in/ali cevovoda in infrastrukture, ki se uporabljajo v zvezi z licenčno dejavnostjo, in sicer začasno v skladu z veljavno nacionalno zakonodajo.

2. Odstopanje iz odstavka 1 se dovoli samo za obdobje, ki je dejansko potrebno, obdobje veljavnosti odstopanja pa ne presega obdobja veljavnosti licence, ki je bila izdana osebi, subjektu ali organu s seznama v Prilogi IX. Če pristojni organ meni, da sta potrebni pogodbena subrogacija ali zagotovitev odškodnin, obdobje veljavnosti odstopanja ne sme presegati 5 let.

3. Zadevna država članica uradno obvesti druge države članice in Komisijo o svoji nameri, da bo izdala dovoljenje, in sicer najmanj deset delovnih dni pred njegovo izdajo. V primeru nevarnosti za okolje v Uniji, ki zahteva nujno ukrepanje za preprečitev škode za okolje, lahko zadevna država članica izda dovoljenje brez predhodnega obvestila in o tem uradno obvesti druge države članice in Komisijo v treh delovnih dneh po izdaji dovoljenja.“;

(3) V naslovu Priloge X se doda sklic na člen 43a.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 195, 27.7.2010, str. 39.

[2] UL L 88, 24.3.2012, str. 1.

[3] UL L 19, 24.1.2012, str. 22.